נועם פתחי

נועם פתחי (נולד ב-1974) הוא עיתונאי, סאטיריקן, פובליציסט, שדרן רדיו ורעיונאי ישראלי. מגיש תוכנית אקטואליה יומית ברדיו גלי ישראל ורדיו דרום ופינה שבועית ברדיו תל אביב. בנוסף לעבודתו ברדיו, משתתף בפאנל בתוכניות "שבע עם איילה חסון", "חדשות שישי" ו"הפטריוטים" ומשמש מבקר טלוויזיה בישראל היום.

ביוגרפיה
גדל ברחובות. יש לו אחות אחת הצעירה ממנו בארבע שנים. אמו ממוצא ליטאי ומשפחת אביו עלתה ארצה מעיראק. את רוב השירות הצבאי העביר במפח"ש, בלילות ניהל ברים על מנת לעזור כלכלית למשפחתו. עבד בשוק היהלומים בארצות הברית במשך ארבע שנים ולאחר מכן שב לישראל.

בתחילת שנות ה-2000 החל את עבודתו בעולם הפרסום. תחילה עבד במשרד טמיר כהן, ולאחר מכן עבר לגיתם BBDO.

בשנת 2003 עבר למשרד הפרסום גליקמן נטלר סמסונוב, עבד בו כקופירייטר בכיר והוא אחראי ליצירת קמפיינים ובהם דמויות כמו "אשר", בגילומו של אסי כהן במסגרת קמפיין של הבנק הבינלאומי, ואת דמות המזכירה של שוקה, בגילומה של שני כהן. באוקטובר 2015 סיים את עבודתו במשרד לאחר קניית החברה על ידי רשת פרסום בינלאומית שלא רצתה עוד בשירותיו.

חיים אישיים 
פתחי רווק. מתגורר בתל אביב.

פעילות ברשת 
לפתחי כ-75 אלף עוקבים בטוויטר וכ-45 אלף עוקבים בפייסבוק, שם הוא מפרסם סטטוסים הומוריסטיים בנושאי רווקות, מזון ואקטואליה, לצד סטטוסים ביקורתיים על התקשורת ועל השמאל בנושא הסכסוך הישראלי-פלסטיני.

החל משנת 2013 מגיש פתחי פינה שבועית ברדיו תל אביב בשם "אחד החזקים", בה הוא מציג סטטוסים שפורסמו בפייסבוק ובטוויטר במהלך השבוע. בדצמבר 2015 הפיק אירוע תחת שם זה ובו התקיים מפגש בין כותבי הסטטוסים ועוקביהם.

בשנת 2014 החל לכתוב באתר nrg טורי דעה, וכן להשתתף בכתיבת המדור הסאטירי של מקור ראשון, "בריחת המוחות".

החל מיוני 2016 פתחי מגיש יחד עם יותם זמרי את התוכנית "פתחי וזמרי בעם", תוכנית רדיו יומית ברדיו גלי ישראל ורדיו דרום. פתחי מגדיר את התוכנית כ"פאנטואליה" - שילוב של Fun (כיף, בידור) ואקטואליה. באוקטובר 2018 זכתה התוכנית בפרס אגודת העיתונאים לתוכנית מלל ברדיו.

משתתף מאז שנת 2017 בתוכנית הסאטירה "עד כאן!" ב"כאן 11" ביחד עם קומיקאים וכוכבי רשת.

השתתף כחבר פאנל בתוכנית "הפטריוטים" ב"עכשיו 14" במהלך התקופה שבין נובמבר 2021 לאפריל 2022. בשנת 2023 חזר להופיע מדי פעם בתוכנית, בעיקר כשחברו יותם זימרי מנחה אותה. בנוסף, משתתף בפאנל של המהדורה המוקדמת בהגשת ליטל שמש.

משמש מבקר טלוויזיה ב"ישראל היום".

בשנת 2020 תבע אייל ברקוביץ' בתביעת דיבה את פתחי בגין ציוץ שלטענתו נועד להשפיל אותו, על סכום של 142,000 ש"ח. למרות מחיקת הציוץ בחר ברקוביץ' להמשיך בתביעה, וזו הסתיימה כשנה וחצי לאחר מכן בהסדר פשרה, שבו פרסם פתחי התנצלות אולם לא נדרש לשלם פיצוי.

קישורים חיצוניים

 הטורים של פתחי באתר nrg
 יחליפו את אראל סג"ל: יותם זמרי ונועם פתחי, 10 במאי 2016, באתר nrg
 יש ימנים מצחיקים, כנגד כל הסיכויים, 28 ביוני 2014, באתר nrg
 "בענף הפרסום בתל אביב - מי שמחזיק בדעה ימנית נתפס כבבון, אוהד בית"ר חמום מוח", 22 ביוני 2015, באתר אייס
 
 
 פתחי וזמרי בעם - עמוד הפייסבוק

הערות שוליים 

סאטיריקנים ישראלים
פובליציסטים ישראלים
פעילי אינטרנט ישראלים
פרסומאים ישראלים
שדרני רדיו ישראלים
סגל תאגיד השידור הישראלי - שידורי הטלוויזיה
סגל רדיו דרום
סגל גלי ישראל
סגל מקור ראשון
סגל רדיו תל אביב
מבקרי טלוויזיה ישראלים
סגל ישראל היום
ישראלים שנולדו ב-1974